Det finnes knapt digitale lydbøker på norske biblioteker i dag. Det vil kulturminister Trine Skei Grande (V) gjøre noe med.

BØKER

Mandag skrev Klassekampen at tilbudet om utlån av digitale lydbøker på norske biblioteker er svært skrint. Det skyldes blant annet at det ikke finnes noen modell for utlån. Utfordringen ligger i å finne en modell som forener forlagenes kommersielle interesser og bibliotekenes behov for å tilby gratis innhold.

Leder for Bibliotekarforbundets e-bokutvalg, Ørjan Persen, mente kulturminister Trine Skei Grande (V) må gripe inn og gjøre digitalt innhold tilgjengelig i folkebibliotekene. Nå gjør Grande nettopp det.

Klassekampen har fått tilgang til et såkalt oppdragsbrev fra Kulturdepartementet til Nasjonalbiblioteket, der sistnevnte blir bedt om å anbefale en modell for kjøp og utlån av elydbøker. Brevet oversendes Nasjonalbiblioteket denne uka.

– Vi fikk til en god modell for ebøker. Nå er neste trinn en lignende modell for elydbøker, sier Trine Skei Grande.

Digitale lydbøker: • Salget av digitale lydbøker økte med 77 prosent fra 2015 til 2016. • Utviklingen gjenspeiles ikke hos bibliotekene. • Mandag gikk blant annet Bibliotekarforbundet ut i Klassekampen og ba kulturministeren gripe inn. • Nå ber Trine Skei Grande Nasjonalbiblioteket om å utforme en modell for digitale lydbøker for folkebibliotekene.

Ventet på oppdrag

Nasjonalbibliotekets anbefalte modell for kjøp og utlån av ebøker i folkebibliotekene trådte i kraft 15. februar i år. Direktør for Nasjonalbiblioteket, Aslak Sira Myhre, er glad for det nye oppdraget.

– Allerede da samtalene om eboka starta, sendte vi signaler om at vi ønska å diskutere lydbøker. Vi er derfor glade for at vi nå kan begynne samtalene med forleggerne.

Modellen for utlån av ebøker baseres på at hvert bibliotek kjøper lisenser for hver eboktittel. Det ligner låneordningen for papirbøker – en ebok kan ikke lånes av flere samtidig og skal man låne bestselgere må man stå i kø.

Elydbøker er stadig mer populært og tar over for det gamle cd-formatet. Fra 2015 til 2016 økte salget med 77 prosent. Det er en trend også nasjonalbibliotekaren bekrefter.

– Lydboka er en stadig viktigere kilde til litteratur og lesing. Den er viktig både som underholdning og dannelse og må derfor ikke forsvinne fra de offentlige bibliotekene sjøl om den endrer lagringsplattform, sier nasjonalbibliotekar Myhre.

Vil finne balanse

Både Bibliotekarforbundet og Norsk bibliotekforening uttalte mandag at forlagene holder igjen for å få til en løsning for elydbøker. Departementet sier i oppdragsbrevet at «det er et mål at modellen skal balansere bibliotekenes behov for å tilby gratis utlån av lydbøker mot forlag og forfatteres kommersielle interesser».

– Det er viktig at en ny modell tar opp i seg både at folkebibliotekene skal fortsette å være en åpen allmenning for litteratur som i dag, men også at forretningsmodeller som Storytel og Fabel skal fortsette sine tilbud, sier Grande.

Hun mener dette kan være en vanskelig balansegang, men at det likevel er mulig å finne gode løsninger.

– Bokbutikkene sluttet ikke å eksistere selv om det kom folkebiblioteker. Markedet for digitale lydbøker forsvinner heller ikke ved at bibliotekene tilbyr elydbøker, sier hun.

Bredde og backlist

Nasjonalbiblioteket er også klar for å finne en balanse mellom bibliotekenes og de forlagenes interesser.

– Mange forfattere og forlag har vegret seg mot å gi tilgang til digitale lydbøker gjennom bibliotekene, derfor blir det avgjørende å lage en modell hvor lånerne får tilgang til digitale lydbøker gratis gjennom bibliotek, men at denne tilgangen er så vidt begrenset at den ikke erstatter tjenester som Storytel eller salg av e­bøker, sier Myhre.

Derfor er det ventetid på nytt og populært materiale:

– Det har aldri vært bibliotekets rolle å gi ubegrenset tilgang til bestselgere. Som med ebøkene kommer vårt fokus til å være å sikre tilgang til bredde og backlist.

kultur@klassekampen.no

Artikkelen er rettet 21. februar 2018: Ørjan Persen hadde fått feil tittel.